በ2005 በጀት አመት 15 ሺ ኪሜ ገደማ መንገድ ተጠግኗል
 የኢትዮጵያ መንገድ ኮንስትራክሽን ኮርፖሬሽን በመደበኛ ጥገና የ2005 ዓ.ም አፈፃፀም 132 በመቶ ከእቅዱ በላይ እንዳስመዘገበ አስመዘገበ፡፡የስኳር ልማት አገናኝ መንገዶችም በበጀቴ አመቱ ትኩረት ተሰጥቶ የጥገና ተግባራቱ ተከናውነዋል፡፡ የኢትዮጵያ መንገድ ኮንስትራክሽን ኮርፖሬሽን የ2005 በጀት አመት አፈፃፀሙንና የ2006 ዓ.ም እቅዱ ላይ ጷግሜ 1/2005 በሀርመኒ ሆቴል ውይይቱን አካሂዷል፡፡ኮርፖሬሽኑ 15 ሺ ኪሎ ሜትር ገደማ መንገድ በበጀት አመቱ በመጠገን ነው የተሻለ አፈፃፀም ማስመዝገቡን በውይይቱ ላይ ያስታወቀው፡፡ኮርፖሬሽኑ ከእቅዱ በላይ የሰራው ሌሎች ተቋራጮች መስራት ያልቻሉትን እቅድ ደርቦ በማከነወኑ እንደሆነም ነው ስራ አስኪያጁ አቶ አብይ ገብረ አማኑኤል የተናገሩት፡፡የኢትዮጵያ መንገድ ኮንስትራክሽን ኮርፖሬሽን በለፈው አመት የግንባታ መሳሪያዎች እጥረት፣ የግብአትና የተካነ የሰው ሀይል እጥረት እንደ ዋና ዋና ችግሮች እንደነበሩ ነው በኮርፖሬሽኑ የግንባታ መምሪያ ሃላፊ አቶ አበበ እሸቴ በሪፖርታቸው ያስቀመጡት፡፡ችግሮቹን ለመቅረፍም የሰራተኞችን አቅም በመገንባትና የአዳዲስ መሳሪያዎችና የግንባታ ግብአት ግዢ እንዲፋጠን በማድረግ ለማቃለል ተሞክሯል ብለዋል፡፡የኢትዮጵያ መንገድ ኮንስትራክሽን ኮርፖሬሽን ዋና ስራ አስኪያጅ አቶ አብይ ገብረ አማኑኤል ኮርፖሬሽኑ በቀጣይ አመት የሰለጠነ የሰው ሃይል በማፍራት፣ በቴክኖሎጂ የተደገፈ ዘመናዊ አሰራርን በመከተል፣ በጥናት ላይ ተመስርቶ በማቀድና የፋይናስ ሀይል በማጠናከር  የኮርፖሬሽኑን የመፈፀም አቅም ለማሳደግ እንደሚሰሩም ተናግረዋል፡፡በ2005 የበጀት አመት የተሻለ አፈፃፀም ላሳዩ ፕሮጀክቶችና ባለሞያዎችም የዋንጫ፣ የሜዳሊያ፣ የሰርተፍኬትና የገንዘብ ሽልማት ተበርክቶላቸዋል፡፡ በ2003 ዓ.ም መጨረሻ ላይ የተቋቋመው የኢትዮጵያ መንገድ ኮንስትራክሽን ኮርፖሬሽን በ5.8 ቢልዮን ብር ካፒታል ከ680 ኪሎ ሜትር በላይ ርዝመት ያላቸውን የመንገድ ፕሮጀክቶች በመገንባት ላይ ይገኛል፡፡